Imtella' Awwissu 5, 2021 - Aġġornata 5 Ta' Awwissu, 2021 5:44pm Rapport: Mario Micallef Il-Partit Nazzjonalista qiegħed jipproponi li l-gvern jagħti kumpens lill-persuni milquta mill-qtugħ tad-dawl. Il-proposta saret waqt konferenza tal-aħbarijiet indirizzata mill-kelliem tal-oppożizzjoni għall-enerġija, id-deputat Ryan Callus, u l-kandidati Mark Anthony Sammut u Rebekah Cilia. Id-deputat Ryan Callus qal li fl-2013, il-Partit Laburista tela' fil-Gvern bl-għajta li se jirriġenera s-settur tal-enerġija; iżda tmien snin wara minflok freskezza u dawl għandna pajjiż fid-dlam u s-sħana. Is-Sur Callus qal li Malta qed tkompli tesperjenza qtugħ ta' dawl f'għadd ta' lokalitajiet li saħansitra qal qegħdin itulu għal aktar minn 12-il siegħa/ Wera l-fehma li s-sistema falliet meta verament kienet meħtieġa minħabba li fi kliemu l-gvern ma nvestiex fis-sistema tad-distribuzzjoni tal-elettriku, jiġifieri kif jasal id-dawl fid-djar u n-negozji.Qal li fi Frar, il-Partit Nazzjonalista ppreżenta pjan li fih indika l-investiment li jrid isir biex jiżgura li d-distribuzzjoni hi suffiċjenti għall-bżonnijiet tal-lum. Mark Anthony Sammut qal li n-nuqqas ta' investiment fid-distribuzzjoni jikkuntrasta mal-flus li tħallsu għall-powerstation tal-gass li qal spiċċat mifnija mill-korruzzjoni u l-inkjesta pubblika kkonkludiet li kienet waħda mill-mottivi ewlenin għall-qtil ta' Daphne Caruana Galizia. Rebekah Cilia qalet li biċ-ċirkustanzi, l-anqas li jista' jagħmel il-gvern hu li jagħti kumpens xieraq lil dawk milquta mill-qtugħ tad-dawl. Il-PN b'diskors partiġġjan mingħajr ebda soluzzjonijiet – il-PL B'reazzjoni, il-Partit Laburista qal li l-Partit Nazzjonalista mhuwiex kredibbli dwar l-enerġija, għax meta kien fil-Gvern ħalla centri ta' distribuzzjoni ġebel u saqaf, vojta mit-tagħmir. Żied jgħid li kien Gvern Laburista li beda jindirizza għexieren ta' snin mingħajr investiment serju fil-qasam tal-enerġija u għal li ġej irid ikun Gvern Laburista li jibni fuq dak li beda jsir u jtejjeb fejn meħtieġ. Ikkritika lill-Partit Nazzjonalista li llum ma qalx kemm jinvesti flus fis-sistema tad-distribuzzjoni. Żied jgħid li kien għall-Partit Nazzjonalista, Malta mhix tlaħħaq mad-domanda tal-elettriku għax kien kontra l-bini ta' power station ġdida. Il-Partit Laburista qal li kieku ma sarx dal-proġett terz tal-pajjiż illum kien ikun bla dawl.